
Artėja Juodasis penktadienis: 3 namų darbai, kuriuos turėtų atlikti prekybininkai
Juodasis penktadienis prekybininkams – viena didžiausių galimybių metuose padidinti pardavimus. Tačiau vien išaugęs pirkėjų srautas sėkmės negarantuoja – pritrūkus prekių ar neužtikrinus patogaus atsiskaitymo, dalis klientų gali pasirinkti konkurentus. Kokius tris pagrindinius namų darbus prekybininkams verta atlikti dar prieš prasidedant išpardavimams, pasakoja „Luminor“ banko elektroninės prekybos skyriaus vadovas Justas Daujotas.
Pasiruoškite iš anksto
Pasak eksperto, vienas svarbiausių žingsnių ruošiantis Juodajam penktadieniui – iš anksto pasirūpinti pakankamomis prekių atsargomis ir suplanuoti reklamos kampanijas. Mat šiuo laikotarpiu išauga ne tik pirkėjų aktyvumas, bet ir konkurencija dėl jų dėmesio. 
„Prekybininkams verta įvertinti ankstesnių metų pardavimus, nustatyti paklausiausias prekes ir pasirūpinti, kad jų nepritrūktų pačiu intensyviausiu laikotarpiu. Ne mažiau svarbu iš anksto pradėti reklamos kampanijas, kad pirkėjai apie pasiūlymus sužinotų dar prieš prasidedant išpardavimams. Juk net ir geriausia nuolaida neatneš naudos, jei klientas apie ją nesužinos arba norimos prekės neras“, – sako J. Daujotas.
Vis dėlto papildomos prekių atsargos, reklama ar pasiruošimas didesniam užsakymų skaičiui reikalauja investicijų. Anot eksperto, smulkiesiems ir vidutiniams verslams tam ne visada pakanka turimų apyvartinių lėšų, todėl verta pasidomėti papildomo finansavimo galimybėmis. Vienas tokių sprendimų – pajamomis grįstas finansavimas, leidžiantis verslui pasiskolinti remiantis jo prekybos duomenimis. Šio finansavimo procesas yra paprastesnis ir greitesnis nei tradicinių paskolų, o grąžinimas priklauso nuo realių įmonės pajamų.
„Tokio finansavimo esmė – verslas grąžina sutartą dalį nuo gaunamų pardavimo pajamų. Tai reiškia, kad kai pardavimai auga, grąžinama didesnė suma, o jiems sumažėjus – mažesnė. Toks modelis ypač naudingas sezoniškiems verslams, kurių pajamos skirtingais metų laikotarpiais svyruoja. Be to, finansavimą galima gauti greitai, todėl prekybininkai gali laiku papildyti sandėlius ar investuoti į reklamą“, – aiškina „Luminor“ banko ekspertas.
Užtikrinkite patogų atsiskaitymą
Dar vienas svarbus pasiruošimo žingsnis – pasirūpinti, kad pirkėjai galėtų atsiskaityti kuo greičiau ir jiems patogiausiu būdu. Pasak J. Daujoto, intensyviu išpardavimų laikotarpiu net ir nedideli trikdžiai atsiskaitymo procese gali kainuoti prarastus pardavimus.
Fizinėse parduotuvėse svarbu užtikrinti sklandų kortelių skaitytuvų veikimą ir galimybę atsiskaityti bekontakčiu būdu. Tuo metu elektroninėse parduotuvėse pirkėjams reikėtų pasiūlyti kuo daugiau įprastų mokėjimo galimybių – nuo bankinių mokėjimų ir kortelių iki skaitmeninių piniginių.
„Matome, kad atsiskaitymų naudojant „Apple Pay“ ir „Google Pay“ skaičius auga kartais. Žmonės vis dažniau renkasi mokėti telefonu ar išmaniuoju laikrodžiu, o internetu nori atsiskaityti vos keliais paspaudimais, todėl prekybininkams svarbu prisitaikyti prie besikeičiančių įpročių. Jei pirkėjas neranda jam patogaus atsiskaitymo būdo arba mokėjimas užtrunka per ilgai, jis gali paprasčiausiai atsisakyti pirkinio“, – pažymi J. Daujotas.
Ekspertas taip pat pataria dar prieš išpardavimus pasitikrinti, ar visi mokėjimo būdai veikia sklandžiai. Ypač svarbu išbandyti atsiskaitymą mobiliuoju telefonu, kuriuo naudojasi didelė dalis elektroninių parduotuvių lankytojų.
„Pirkėjui neturėtų reikėti galvoti, kaip atsiskaityti – šis procesas turi būti kuo paprastesnis. Kuo mažiau papildomų veiksmų reikia atlikti, tuo didesnė tikimybė, kad žmogus užbaigs pirkimą. Todėl investicija į patogius mokėjimo sprendimus gali būti ne mažiau svarbi nei investicija į reklamą“, – sako ekspertas.
Leiskite už pirkinius mokėti dalimis
Galiausiai, prekybininkams verta apsvarstyti galimybę klientams pasiūlyti pirkimą išsimokėtinai. Tai gali būti ypač aktualu parduodant didesnės vertės prekes, pavyzdžiui, elektroniką, buitinę techniką ar baldus.
Pasak J. Daujoto, net ir per išpardavimus ne visi pirkėjai nori ar gali iš karto sumokėti visą pirkinio sumą, todėl galimybė atsiskaityti dalimis gali paskatinti įsigyti brangesnę prekę.
„Pavyzdžiui, žmogus jau kurį laiką planuoja įsigyti naują kompiuterį ar buitinės technikos prietaisą ir laukia palankesnės kainos. Tačiau net ir pritaikius nuolaidą pirkinio suma gali būti nemaža. Galimybė atsiskaityti dalimis leidžia išlaidas paskirstyti per ilgesnį laikotarpį, o prekybininkui – neprarasti potencialaus pirkėjo“, – pasakoja ekspertas.
Tokius sprendimus galima integruoti tiesiai į elektroninės parduotuvės atsiskaitymo procesą. Pavyzdžiui, „Luminor“ grupės įmonės „MakeCommerce“ siūlomi sprendimai leidžia pirkėjams pasirinkti mokėjimą dalimis arba pirkimą išsimokėtinai. Vis dėlto, pasak J. Daujoto, svarbu aiškiai pateikti visas finansavimo sąlygas, kad klientas galėtų atsakingai įvertinti savo galimybes.
„Juodasis penktadienis prekybininkams yra galimybė padidinti pardavimus, tačiau vien nuolaidų tam nepakanka. Reikia pasirūpinti, kad pirkėjas rastų norimą prekę, galėtų už ją patogiai atsiskaityti ir turėtų galimybę pasirinkti jam tinkamiausią mokėjimo būdą. Kuo geriau prekybininkai pasiruoš šiems trims dalykams, tuo daugiau galimybių turės išnaudoti išaugusį pirkėjų aktyvumą“, – apibendrina J. Daujotas.
Apie „Luminor“:
„Luminor“ yra pirmaujantis nepriklausomas bankas Baltijos šalyse ir trečias pagal dydį finansinių paslaugų tiekėjas regione. Mes aptarnaujame asmenų, šeimų ir verslo finansinius poreikius. „Luminor“ siekia gerinti savo klientų ir namų rinkų finansinę sveikatą bei skatinti jų augimą. Daugiau informacijos rasite čia.

